als_Latn dik_Latn azb_Arab
Përshëndetje lexuesve të faqes suaj. Unë jam një nënë e një djali 9 vjeçar. Pasi mbarova gjimnazin fillova punë kamariere në një lokal. Doja shumë të vazhdoja shkollën po ishim shumë fëmijë. Babanë e kisha sëmurë, po ashtu edhe vëllanë. Në punë njihem me një djalë i cili pinte kafen në mëngjes te lokali ku punoja. Pas një viti njohjeje i kërkova t’i bënim gjërat më serioze se edhe familja ime e kishte marrë vesh. Ai pranoi, por kur familja e tij e mori vesh u bë nami. Ata nuk donin në shtëpi një nuse kamariere se sipas tyre më kishin gjuajtur të gjithë meshkujt që vinin në lokal. Por me shumë këmbëngulje nga ne arritëm të fejohemi. Gjashtë muaj më vonë bëmë dasmën dhe unë isha katër muajshe shtatëzanë. Që ditën që shkela në atë shtëpi nuk u ndjeva kurrë si në familje. Vjehrra ishte një grua nevrike dhe pa pikë dashamirësie. Madje dhe kunata me kunatin që jetonin pak më tutje, nuk më afruan kurrë. Nuk u vinte keq as që isha në muajit e fundit të shtatëzanisë. Çfarë nuk i thoshin burrit tim kur vinte nga puna. Ai, shpesh i dehur, nevrikosej dhe më rrihte. Sa herë mbroja veten më rrihte. Kur e kisha djalin 9 muajsh, më gjuajti aq fort në stomak sa volla gjak.
Mora djalin dhe ika nga shtëpia. Familja ime u mundua shumë të më pajtonte me të se kisha edhe dy motra e vëllanë në shtëpi dhe nuk kishim ku të rrinim unë me djalin. Një ditë mamaja ime shkoi të bisedonte me mamanë e burrit po ajo e nxorri jashtë. As unë nuk doja të kthehesha më në atë ferr. Fillova punë në një kancelari dhe vazhdova të jetoj në shtëpinë e prindërve, ku jam edhe sot që djali është 9 vjeç. Para një viti jam njohur me një djalë që është klient në kancelari dhe kemi një lidhje bashkë. Unë e dua por sa herë bëjmë plane për të ardhmen ai nuk e përmend djalin. Thotë që është mirë në shtëpinë e prindërve të mi dhe ne do të shkojmë të jetojmë në Tiranë. Unë nuk mund të rri pa djalin tim. Nuk e imagjinoj të rritet larg meje. Atij nuk ja kam thënë në mënyrë të prerë se nuk dua që të mërzitet dhe të marrë fund, por unë nuk jetoj dot pa tim bir. Jam përgjegjëse që ai u rrit pa baba dhe nuk dua ta lë dhe pa nënë. Ju faleminderit.
als_Latn als_Latn